
Lecturis  Salutem! 

Dum  palaestram  litterariam,  ubi  prima 
hausi  cognitionis  medicinae  principia,  egredior,  ulti¬ 
mum,  legibus  satisfacturus  aeademicis,  haud  exiguum 
laborem  aggredior*  De  necrosi  ossium  scribens,  con¬ 
tuli ,  comparavi,  unum  alterumque  de  materia  hac 
volvi  revolvique  librum,  nec  non  ea,  etsi  pauca, 
quae  sub  Auspiciis  Clariss.  Domini  Professoris  Dr* 
Hager,  in  clinico  chirurgico  observare  mihi  occasio 
erat,  adjicere,  tentavi. 

Sunt  itaque  bona,  sunt  quaedam  mediocria,  sunt 
forsan  et  mala,  quae  legis  hic;  nec  aliter  fit,  crede 
mihi ,  mi  lector  !  liber»  Vale,  et  fave  ! 

Dabam  Vindobonae  mense  Martio  1836. 

Auctor. 

Introductio  cum  notione* 


Nulli  certe  ,  labente  saeculo  hocce  ,  medico»» 
rum  ignotum  erit,  uti  carnes,  sic  et  ossa  vitali 
suavi,  qua  increscunt,  qua  sustinentur,  qua 
suis  muniis  obeundis  apta  perstant,  qua  sau^ 
ciata  resarciuntur,  gaudere. 

Jam  autem,  quemadmodum  partes  corporis 
nostri  omnes  injuriis  variis  noxisque  patent , 
sic  etiam  accidit,  ut  illa  vis  diverso  modo  in 
ossibus  vel  vitietur,  vel  et  uspiam  penitus  ex- 
tinquatur;  indeque  morbi  ossium  generentur  5 
indole  ab  iis,  qui  in  carnibus  obveniunt,  non 
omnino  diversi;  hinc  aut  tumores  exurgunt , 
aut  in  totum  eorum  contextus  intumescit;  bine 
illorum  forma,  aut  soliditas,  vel  firmitas,  aut 
nexus  perditur;  hinc  pondere  ultra  modum  vel 
imminuuntur,  vel  augentur. 

Yitalis  vis  illa,  si  stimulo  incitata  quodam 
fuerit,  in  motus  abnormes  rapitur,  sicque  ossa 
vera  inflammatione  corripiuntur. 


Inflammatio  haec,  si  stimulus  urgere  non 
desinat,  suppurationem  perinde  ac  in  partibus 
mollibus  movet. 

Inflammationes  istae,  si  in  summis  tantum 
ossium  superficiebus  haeserint,  et  suppuratio 
excitetur,  periosteum,  quod  ossa  tegit,  iisque 
arcte  cohaeret,  vasaque  nutrientia  ex  interna 
sua  facie  magna  copia  intra  ea  immittit,  ab¬ 
solvitur,  nexu  in  ipsis  tamen  elementis  os  com¬ 
ponentibus  non  laeso,  neque  descendente  in 

ipsum  os  inflammatione,  ossis  exulceratio  di¬ 
citur,  quae  ab  ossium  denudatione  discriminis 
solummodo  id  habeat,  quod  illa  ex  praegressa 
inflammatione  semper  exoriatur,  haec  vero  vi 
aliqua  externa  infligi  possit. 

Inflammatio,  si  profundius  ossa  insederit, 
ipsumque  os  insecuta  suppuratione  elementis 
suis  dissolutis  et  sublatis  excavetur,  ossis  ca¬ 
ries  apud  latinos  audit,  Tepe&o  apud  graecos, 
Beinfrass  germanis. 

Atqui  sicuti  ossa  inflammatione  et  suppura¬ 
tione  laedi,  sic  etiam,  veluti  carnes,  gangraena 
vel  sphacelo,  corripi  possunt;  quando  nempe 
vis  ossium  vitalis  alicubi  omnino  extinquitur, 
vel  extincta  est,  ut  plus  illa  nutrimento  susci¬ 
piendo  imposterum  inepta  absolvatur,  et  de¬ 
cidat;  id  est,  quod  Necrosim  ossium  appello. 

Necrosis  ossium,  Gsteogangraena ,  Osteo- 
pyr,  Necrosis,  Osteonecrosis,  germanis  der 
Iinochenbrand ,  antiquis  medicis  ignota  non 
erat;  Hippocrates  illam  sphacelismum  *)  no¬ 
minat,  Celso  gangroena  **)  audit,  Wedelius 
siderationem ***)  nuncupat,  Eschenbacbius  mor¬ 
tificationem  dicit 

Verum  apud  plurimos  medicos  hucusque 
consvetudo  invaluit,  necrosin  cum  morbis  aliis 
ossium,  congeneribus  quidem,  promiscue  ac¬ 
cipiendi,  quo  factum  est,  ut  ipsis  rebus  con¬ 
fusis,  et  nomina  confunderent,  rectisque  sic 
iniqua  vel  manca  immiscerent;  jam  enim  caries 


*)  Apti.  sect.  VIII.  LXXVII.  eizi<r(pcMeXi(jJL8  an 05 acri  £  ojes, 

**)  Libr,  III.  cap.  II. 

***)  Diss.  de  carie.  Jcnae  1712. 

-]-)  Chirurgie.  Leipzig  1754.  §.  154. 

audiebat,  jam  spina  ventosa,  jam  cancer  ©ssis 
aut  teredo,  aliisque  aliter* 

Quapropter  ut  rectis  in  posterum,  et  signi¬ 
ficantibus  rem,  nominibus  utamur,  non  inuti¬ 
le  esse  reor,  hicce  brevi  adnotandum,  cariem, 
sive  spinam  ventosam,  aut  paedarthrocacem , 
esse  ulcera  ossium,  indole  tantum  et  loco, 
quem  infestant,  diversa ;  caries  externum  ossis 
ulcus  est;  spina  ventosa  pejor  ejusdem  morbi 
sp  ecies  in  intimis  ossium  partibus  inhaerens, 
quodque  hoc  juvenum  articulos  saepe  infestet, 
Paedarthrocace  a  M.  A.  Severino  dicta  est.  Ul¬ 
cera  haec  ossium  a  necrosi  eadem  prorsus  ra¬ 
tione  ,  qua  in  carnibus  ulcus  a  gangraena  et 
sphacelo,  discrepant;  in  ulceribus  ossium,  si¬ 
ve  carie,  ossis  nutritio  tantum  lae%a  est,  ut 
per  abnormes  vitae  motus  ,  contextus  ossium 
in  sua  elementa  dissolutus,  assumatur,  vis  illa 
tamen  ubivis  perstat;  in  necrosi  vero  pars  ali¬ 
qua  ossis  est,  in  qua  vis  vitae  et  nutritio  om¬ 
nis  cessat,  adeo  ut  pars  illa,  cum  nutriri  non 
possit,  absolvi  debeat.  Caries  in  ossibus  spon¬ 
giosis  aut  spongiosis  partibus,  et  ab  interna 
quadam  causa  utplurimum  oritur,  in  debili¬ 
bus,  tenerae  aetatis ,  acrimonia  quadam,  per 
totam  massam  humorum,  difusa,  laborantibus, 
indeque  corruptum ,  foetidum ,  et  saniosum 
pus  (ichor)  copiosum  effluit,  ipsum  vero  os, 
si  specillo  exploretur,  laeve,  aridum,  sonans, 
et  exsiccum,  veluti  in  necrosi  non  deprehendi¬ 
tur,  excavatum  est  ulceratione  ,  quasi  vermi¬ 
bus  exesum  ,  carne  molli ,  luxuriante  vel  cin¬ 
gitur  ,  vel  eadem  in  tota  cariei  superficie  in¬ 
crescit,  longum  satis  tempus,  quo  separatio 

deciduae  partis  fieri  posset,  sanies  effluit,  quin 
ossis  quid  decedat,  imo  si  pars  quiete  diu  con¬ 
tineatur,  et  humorum  simul  vitium  emenda¬ 
tum  sit ,  tandem ,  quin  ulla  separatio  sequuta 
sit,  consanescit. 

Primus  qui  morbum,  de  quo  agimus,  Ne- 
croseos  nomine  appellavit,  est  celebris  inter 
francos  chirurgos,  Dr.  Ii  o  uls  *),  cujus  mor¬ 
bi  hujus  idea  erat,  quod  morbo  hoc  totum, 
quantum  crassum  est,  os  emori  supponat  ;  sed 
quaeso,  an  morbus  indole  diversus  sit,  si  ali¬ 
qua  tantum  lamina  vel  paries,  vel  parietis  pars 
quaedam  emoritur?  non  certo! 

Longius  adhuc  a  vera  hujus  morbi  notione 
recesserunt  alii  et  praeclari  viri,  qui  necrosin 
ossium  ilium  morbum  appellarunt,  in  quo  pars 
ossis  mortua  „exsucca  evadit,  a  vivis  in  po¬ 
stremum  secessura,  moxque  novo  resarcienda 
ossium  contextu,  quo  mortui  postea  gerentur 
vices”  **),  quam  etiam  cl.  David,  chirurgus 
Rotomagii  de  necrosi  ossium  notionem  assum- 
sit„  Quum  autem  non  semper,  si  aliqua  ossis 
pars  emortua  et  absoluta  sit,  novum  os  ali¬ 
quod  succrescat,  morbus  tamen  non  indole, 
sed  vel  modo  vel  gradu  tantum  diversus  sit, 
patet,  in  quantum  haec  necrosis  notio  a  veri¬ 
tate  abludit. 

Nos  sub  Necrosi  illum  statum  ramenti,  aut 
partis  majoris  ossis,  aut  ossis  totius  (quod  ra¬ 
ro)  ,  intelligimus ,  in  quo  vis  vitae  penitus 
extincta  est.  Quam  partem  ossis  emortuam  et 
a  solo  materno  avulsam,  sed  adhuc  ab  hoc 


*)  Memoires  de  TAcademie  de  cliirurgie,  Tom.  V*  pg«  355, 

**)  Chopart,  Dissert.  de  Necrosi  ossium,  Paris  1766, 

circumdatam,  sequestratum  (das  Sequestrirte, 
auch  Sequester) ,  illam  vero  partem  ossis  vi¬ 
vam,  quae  sequestratum  adhuc  circumdat,  se¬ 
questratorium  (das  Sequestrirende,  Todtenla- 
de)  appellamus* 

Nosographia. 

Inflammatio,  quam  causae  necroseos  ac¬ 
cendunt,  lenta  est,  aut  acuta;  lenta  eo,  quod 
tarde  prodat  se,  increscatque,  et  lenitate  symp¬ 
tomatum  fallere  nos  possit,  in  iis  praesertim 
haec  evenit,  quibus  vitalis  vis  torpet,  adeoque 
in  inflammationes  non  adeo  proclives  sunt  ; 
quibus  a  causa  chronica,  veluti  scrophuloso 
morbo,  vel  venereo,  vel  scorbutico  ortum  du¬ 
cit,  et  exteriora  tantum  ossis  cujusdam  obsi¬ 
dentur;  si  vero  in  interiora  ossis  ruant,  homi¬ 
num  robustorum,  sensibilium,  abundantia  et 
densitate  humorum,  valentium,  vel  quibus  in 
universum  motus  vitales  admodum  vigent,  il¬ 
lam  quoque  derepente  inflagrescere,  et  acutis¬ 
simis  symptomatibus  saevire  ,  observare  licet* 
Lentae  inflammationes  facilius  feruntur,  ast  post 
longum  tempus  judicantur,  acutae,  diro  do¬ 
lore  aegrum  torquent,  citiusque  finiuntur. 

Incipit  inflammatio,  ex  qua  argui  potest, 
futuram  esse  ossis  necrosin,  dolore  plus  mi¬ 
nus  profunde  in  osse  latente,  symptomatibus 
inflammationis  phlegmonosae,  surditate  ac  gra¬ 
vitate  partis  affectae. 

Dolor  varias  formas,  et  diversos  vehemen¬ 
tiae  gradus  nanciscitur ,  quod  ab  individuali- 
tate,  a  parte  affecta,  a  morbi  decursu,  et  mul¬ 
tis  aliis  causis  dependet.  Modo  enim  est  lace- 

rans5  terebrans,  rodens;  modo  urens,  pul¬ 
sans  aut  pungens  ;  superficialis  aut  profunde 
latens ;  ad  tactum  rudiorem  externum  initio 
immutabilis ,  serius  partibus  mollibus  in  com¬ 
passionem  tractis  ,  vehementior ;  morbo  chro¬ 
nice  decurrente,  lenior,  acute,  nonnunquam 
atrox,  gravissimus;  ad  partem  minimam  hinc 
inde  restrictus,  aut  in  plaga  majori  saeviens; 
mox  calore,  mox  frigore  augendus;  continuus 
est  aut  remittens;  color  cutis  initio  consuetim 
immutatus. 

Fost  aliquot  dies,  imo  et  septimanas,  ci¬ 
tius  aut  ocius,  intumescit  pars,  in  qua  necro¬ 
sis  fit,  tumor  frequentius  lente  insurgit,  vel 
et  quandoque  celeriter  increscit;  si  illud  ob¬ 
tineat,  obscure  et  parum,  si  hoc  vehementer 
dolet  ;  tumor  non  ut  ab  abscessu  simplici  feri 
consuetum  est,  acuminatus  est,  sed  latus  et 
difusus ,  adeo  ut  nonnunquam  limites  ejus  dif¬ 
ficile  statui  possint,  idque  eo  magis,  quo  pro¬ 
fundius  os  ipsum  hoc  modo  affectum  intra  car¬ 
nes  delitescat,  adeo  ut  tum  vel  tota  illius  os¬ 
sis  regio  vel  totum  membrum,  cui  morbus  in¬ 
sidet,  intumescat,  magnumque  volumen  asse¬ 
quatur,  Occurunt  et  casus  ,  ubi  tumor  stricte 
marginatus,  ad  attactam  durus,  uti  mihi  ob¬ 
servandi  occasio  erat  in  aegro,  quem  sub  au¬ 
spiciis  clariss.  Domini  Professoris  Dr.  II  ager 
in  clinico  chirurgico  cum  necrosi  partis  inferio¬ 
ris  tibiae  dextrae,  tractandum  habui. 

Color  cutis  in  rubellum,  aut  violaceum,  vel 
plumbeum  mutatur  ;  aut  non  ,  aut  stricte  cir¬ 
cumscriptus  ;  limites  tumoris  transgrediens,  aut 
ante  hos  terminans. 

Circa  ossis  emortui  partem  pus  colligitur, 
si  inflammationes  acutae  urserint,  breviori  qui¬ 
dem  tempore  ;  tardius  ,  si  lentae  illae  fuerint, 
et  crudum,  indigestumque ,  et  quod  lymphae 
speciem  referat. 

Abscessus  circa  necrosin  tali  ratione  intensa 
inflammatione  natus,  si  cuti  propiguus,  illaque 
in  proximam  cutem  ascenderit,  brevi  utcunque 
rumpitur  ;  verum  si  os  affectum  intra  crassas, 
carnes,  et  latos  vaiidosque  tendines  conclusum 
sit,  si  inflammatio  iners  ,  pus  copia  in  dies 
auctum,  suae  cavitatis  latera  distendit,  disten¬ 
tae  fibrae  rumpuntur  suppuratae,  sicque  co¬ 
ho  ere  re  cessant,  puris  sic  in  dies  major  fons 
fit,  majorque  copia,  premitque  quaquaversum ; 
partes  robustae,  veiuti  ossa,  tendines,  musculi, 
vasa  resistunt  diu  et  fortiter,  textus  cellulosus 
quandoque  minus;  hinc  abscessus  fomes  in 
celluloso  contextu  sinus  agit,  magnos  diver- 
sosque,  quandoque  in  regionibus  a  fomite  ip¬ 
so  valde  dissitis,  praesertim  si  latis  sub  tendi¬ 
nibus  coerceatur;  superficies  interna  abscessus 
et  fons  puris  sic  mire  in  dies  augetur,  futurae- 
que  sanationi  non  laevia  impedimenta  opponit. 

Quo  rapidior  morbi  decursus,  quo  junior 
ac  robustior  aeger,  quo  meliori  caeterum  sani¬ 
tate  fniitur,  eo  magis  pus  omnes  bonae  notae 
proprietates  ostendit;  e  contra,  quo  magis  chro¬ 
nice  morbus  decurrit,  quo  magis  aeger  aetatis 
provectioris,  aut  morbis  jamjam  ex  haustus,  aut 
dyscrasia  quadam  laborat,  eo  magis  pus  ab¬ 
ludit. 

Abscessus  exorti ,  fistularum  nomine  insig¬ 
niuntur,  puris  magnam  copiam  fundunt,  labiis 

incurvis  cinguntur,  caro  ex  iis  flavida  *  albida* 
vel  intense  rubra,  inaequalis,  sine  sensu,  quan¬ 
doque  tamen  vehementer  dolens,  propullulat, 
si  tangitur ,  sanguinem  facile  plorat;  neque 
coalescunt,  propterea,  quod  vel  ossis  emortui 
modo  soluti,  vel  adhuc  adhaerentis,  pars  velu- 
ti  aliud  quodpiam  corpus  peregrinum,  impe¬ 
diat,  quo  minus  internae  abscessuum  superfi¬ 
cies  inter  se  coalescant,  vel  quod  et  ejectis  os¬ 
sis  mortui  partibus,  cavi  absecssus  supersint, 
qui  ex  sola  hac  ratione,  quod  cavi  sunt,  intra- 
que  illos  pus  ex  omnibus  superficiei  internae 
punctis  confluat,  partiumque  contactum  impe¬ 
diat,  cicatricem  recusant. 

Fistularum  harum  numerus  diversus  est: 
quo  levior  morbus,  eo  pauciores  sunt;  in  ne¬ 
crosi  vero  praegrandi  talium  ostiorum  plura 
hiant,  jam  sibi  vicina,  jam  valde  inter  se  dir 
stantia  ;  si  necrosi  ossis  omnia  latera  affician¬ 
tur,  talia  per  cutem  undique,  quin  ullum  la¬ 
tus  ab  iis  omnino  immune  sit  ?  disseminata 
quasi  inveniuntur. 

Ex  omnibus  his  adlatis  symptomatibus  tute 
et  secure  ubique  ad  necrosin  ossis  concludere 
nefas  5  neque  si  lintea  et  emplastra;  quibus 
abscessus  tegi  solent,  ut  pus  effluens  in  se  sus¬ 
cipiant,  atro  colore  imbuta  sint;  cognitum  eniin 
est,  accidere  illud  necrosi  absente,  uti  et  illud, 
praesente  necrosi  saepius  non  sit* 

*  Quapropter  veram  et  tutam  necroseos  cog¬ 
nitionem  tactu  mpluri  muni  assequimur;  si  os 
inira  magna  corporis  nostri  cava  reconditum 
non  fuerit,  aut  sub  anfractuosis  nimium  fistu¬ 
lis  non  abscondatur,  neque  fistularum  cava  lu¬ 
xuriante  carne  omnino  oppleta  sint* 

Si  magna  patent  fistularum  ostia,  immitten¬ 
dus  est  caute  digitus,  quo  si  in  os  offendas  suo 
periosteo  orbum ,  idque  in  magna  ossis  parte 
sentiatur,  illud  quod  nudum  est,  mortuum  esse 
judica*  Summa  vero  huic  certitudo  advenit,  si 
denudatae  laevis  superficiei  extremae  fines  sca¬ 
brae  aut  modo  exesae  tangantur,  eo  enim  neque 
dubium  superesse  potest,  utrum  nudata  ossis 
pars  vegeta  sit,  nec  ne. 

Omnis  exploratio,  quae  nudo  digito  fit,  tu¬ 
tior  est,  et  rem  verius  repraesentat,  ideoque 
praeferenda;  jam  autem  fistularum  harum  ostia 
aliquando  angustiora  sunt,  quam  ut  sine  mole¬ 
sta  vi  ingeri  digitus  possit ;  ejus  loco  tum  im¬ 
mitti  stilus  debet,  argenteus,  laevis,  obtuso  ex¬ 
tremo,  ne  laedat,  munitus;  hoc  os  nudum  tan¬ 
gitur,  et  in  diversa  undique  loca  fertur,  ut  quan¬ 
tum  periostei  ab  osse  recesserit ,  cognoscatur, 
et  an  scabrum  juxta  fines  superficiei  nude  os 
sit,  aut  an  soluta  et  vacillans  illa  ossis  pars  sit, 
aut  an  illud  praxime  futurum  sit ,  quod  etiam 
ex  sono  claro  metallico ,  quem  pulsum  stilo  os 
edit,  expertus  dijudicet. 

An  magnum  illud  aut  exiguum  sit,  quod  ne¬ 
crosi  abscessurum  aut  solutum  est,  digito  im¬ 
misso  aut  stilo  aestumare  licet,  quibus  omnis 
corrupti  ossis  ambitus,  quantum  potest,  tanga¬ 
tur  et  quodammodo  emetiatur. 

Ex  melioribus  quidem,  quae  sub  ortum  mor¬ 
bi  adsunt,  symptomatibus  auguramur,  extimam 
ossis  cujuspiam  partem  discessuram  esse ;  tu¬ 
tius  autem  judicium  est,  si  et  illud  tactu  asse¬ 
quatur,  tumorque,  qui  sub  initium  necroseos 
externe  exortus  est,  suis  in  parte  laesa  limiti- 


14 


bus  contentus  fuit,  si  dolor  exterioribus  parti¬ 
bus  inhaesit,  illudque ,  quod  emortuum  est, 
breviori  tempore  absolvitur. 

In  Necrosi  interna,  seu  in  interno  ossium 
contextu,  in  spongioso  textu ,  sive  in  internis 
parietibus,  dolor  atrox  furit,  continuae  vigiliae, 
ardentissima  febris,  sudores  profusi,  quae  om¬ 
nia  morbum  nil  sedant,  vires  aegri  praecipi¬ 
tant,  ut  porro  is,  nisi  aetate,  valetudine  et  vi¬ 
ribus  summopere  valeat,  in  postremas  angu¬ 
stias  incidat,  tandemque  vi  morbi  fractus,  suc¬ 
cumbat,  fumor  durus ,  qui  a  primo  impetu 
exoritur,  lente  increscit,  et  omnem  sensim  par¬ 
tis  affectae  ambitum  implet,  quin  tensa  cutis 
sit,  aut  rubra;  dolor  in  intimo  ossis  veluti  in¬ 
fixa  spina  haerens,  pressione  vel  tactu  rudi, 
veluti  id  in  externis  inflammationibus  fit,  vix 
augetur.  Intra  has  angustias  diu  res  aegri  ver¬ 
santur,  antequam  facto  pure  morbus  solvetur, 
pus  factum  per  vicinam  cellulosam  procedit, 
intra  musculos  aliasque  partes  penetrat;  et  ut 
plurimum  post  longum  tempus  in  multis  locis 
ab  se  invicem,  et  ab  ipso  morbi  foco  valde  dis¬ 
sitis,  quin  et  ex  adverso  sibi  oppositis  exitum 
parat,  neque  tamen  effluxu  puris  tumor  notabi¬ 
liter  decrescit;  pus  bonae  notae  sed  magna  co¬ 
pia  per  ostia  fistularum  effluit,  ut  tamen  pres¬ 
sione  extus  facta,  nequidquam  adaugeatur,  ostia 
illa  si  quae  cicatricem  egerint,  in  aliis  locis  re- 
producuntur;  ea  vero  communius  callosum  lim¬ 
bum  induunt,  reque  ullo  modo  consanescunt; 
haec  si  ita  se  habeant,  si  imbecillum  membrum 
per  aliiquod  tempus  fit,  neque  interea  motus 
musculorum  et  corporis  pondus  sustinere  pos- 

sit,  aut  horum  actione  vel  nisu  a  recta  figura 
recedat,  internam  nccrosin  subesse  judicamus; 
his  ne  vero  in  re,  quae  audacem  artem  exigit, 
errori  locus  detur,  oportet  in  fistulas  illas  spe¬ 
cillum  demittere,  quod  si  profunde  et  persuc- 
cedanes  ossis  canales  intret,  et  in  contentum 
nudum,  et  aliquando  mobile  ramentum  inci¬ 
dit,  necrosin  internam  subesse  certum  est; 
quousque  ilia  extendat  se?  ex  tumoris  limiti¬ 
bus,  decursu  morbi,  et  symptomatibus  pru¬ 
dens  dijudicabit,  specillo  etiam  indagabit,  utrum 
una  tantum  ossis  pars ,  vel  plures  emortuae 
intus  delitescant ;  si  plures,  eaedem  in  diversis 
locis  tangi  possunt,  aut  educta  una  altera  que, 
persanatio  non  sequitur;  sed  memor  sit  sem- 
per  illius,  quod  idem  ramentum,  si  magnum 
aliquod  subsit,  in  pluribus  saepe  saepius  locis 
stilo  offerat  se;  si  vero  ramenta  in  locis  ab  se 
invicem  valde  dissitis  lateant  suis  ,  unumquod¬ 
que  et  discretis  tumoribus,  fistulisque,  se  pro¬ 
dit;  saepe  tamen  haec  ramenta  ita  abscondita 
sunt,  ut  reperiri  specillo  nullo  modo  possint; 
latere  tamen  aliquam  ejus  partem  inde  conclu¬ 
ditur,  quod  ostia  fistularum  labiis  incurvis  cin¬ 
gantur,  et  quin  alia  causa  adsit,  sanationem 
semper  recusent. 

Ex  symptomatibus  his  pathognomonicis  ad- 
latis,  medicus  prudens,  necrosin,  sive  in  os¬ 
sibus  longis  aut  latis,  sive  in  rotundis  haereat; 
sive  sit  superficialis  aut  interna,  sive  ambitum 
ossis  cujusdam  totum  occupet ,  modificandis 
ubique  ad  casum  specialem  modificantibus, 
cognoscere  valebit. 

Aetiologia. 

Necrosis  ossium  nulli  vel  aetati,  vel  sexui, 
aut  vitae  generis,  vel  habitui,  aut  conditioni 
parcit;  eidem  tamen  adolescentia  magis,  et 
media  aetas  et  durum  laboribusque  arduis  exer¬ 
citatum  hominum  genus,  et  externis  injuriis  ex¬ 
positum  magis  patet;  ab  eadem  nulla  corporis 
nostri  ossa  immunia  sunt,  saepius  tamen  illa 
invadit,  quae  versus  exteriora  et  in  extremis 
membris  prostant,  minus  ea,  quae  intus  recon¬ 
dita  sunt ;  spongiosis  ossium  partibus  rarius 
quidem  inest,  illae  enim  vasis,  et  hinc  vitali 
vi  ditiores,  facilius  suppuratione  consummuntur ; 
frequens  in  duro  compactoque  ossium  contex¬ 
tu  observatur,  quia  in  hoc  segnior,  et  quae 
facilius  extinquatur,  vita  sit;  caeterum  saevit 
morbus  hic  in  longa,  lata,  et  rotunda  ossa,  in 
magna,  minora,  minimaque,  ut  cognitum  sit, 
auditus  ossicula  emortua  excidisse  *)+ 

Ouidquid  ossis  nutritionem  in  periosteo , 
aut  in  medulla,  au.t  in  ipso  ossium  contextu 
extinquere,  adeoque  omnem  vitae  vim  delere 
potest,  Neeroseos  causa  habeatur;  notandum 
tamen  hic  est,  si  causae  illae  exiguam  quan- 
dam  partem  vel  periostei  ,  vel  medullae  , 
vel  ipsius  ossis  corripiant  ,  suppurationem 
ossis,  et  non  semper  necrosin  insecuturam 
esse* 

Omnes  causae  necrosin  excitantes  possunt 
et  foris  incidere,  aut  in  corpore  gigni,  aut  ex 
utrisque  componi;  iisque  quandoque  motus  et 
influxus  vitalis  confestim  suffocantur,  quando- 


*)  Astrue»  de  morbis  Veneris.  Libr.  IV.  cap,  I. 

que  stimulo  privis  adeo  exagitantur,  ut  abnor¬ 
mes  fiant,  veraque  inflammatio,  quam  mors 
dein  partis  insequitur. 

1.  Causae  externae. 

Causae  foris  admotae,  quae  necrosin  pa¬ 
ri  uni  ,  sunt:  vulnera,  contusurae,  pressiones, 
fracturae,  comminutiones ,  luxationes,  acria, 
caustica,  ignis,  refrigerium,  frigus,  gelu; 
quibus  si  externae  ossium  partes  laesae  fue¬ 
rint,  necroses  externae,  si  intimae,  internae 
nascuntur. 

Si  tali  vi  externa  periosteum  laesum  fuerit, 
ut  vel  vehemens  inflammatio  excitetur ,  sicque 
abscedat,  vel  protinus  illius  vita  omnis  suffo¬ 
cetur,  veluti  id  caustico,  igne  alioque  modo 
fieri  potest,  laeduntur  et  destruuntur  vasa, 
quae  nutrimentum  ossi  afferunt,  sicque  evenire 
necesse  est,  ut  id  ossis  ,  quod  suo  periosteo 
orbatum  est,  abscedat,'  jam  vero,  si  separata 
periostei  et  denudati  ossis  pars  exigua  est,  si 
in  juvene  et  caeterum  sano  obtigerit,  rectaque 
medicina,  qua  inflammatio  arceatur,  vasaque 
inter  ossis  textum  reptantia  conserventur,  uta¬ 
mur,  spes  adhuc  est,  fore  ut  brevi,  quin  os¬ 
sis  quid  interierit  ex  ejus  superficie  nova  caro 
propuliulet,  quae  ossi  ut  novum  periosteum 
inhaerescat,  cum  vicina  carne  concrescat,  et 
se  consolidet. 

Verum  et  certius  obscessurum  necrosi  os 
est,  quo  ,  quae  decessit  pars  periostei  longior 
et  latior  est,  atque  os  ipsum  simul  contusum, 
et  aeri,  quo  rara  ossium  vasa  facile  exsuccen¬ 
tur,  diu  expositum  sit,  simulque  vehemens  et 
prolixa  inflammatio  urgeat ;  idque  adhuc  ma- 

vis,  si  in  senescente  vel  sene  contingat,  ubi 
minus  vigeant  vires  vitae,  humores  acres,  vel 
alio  quocunque  modo  degeneres  sint;  maxime 
vero  si  contraria  medicina  subveniatur. 

2.  Causae  internae. 

Altera  causarum  necrosin  inducentium  co¬ 
hors  ,  magis  timenda,  in  ipsis  corporis  nostri 
humoribus  .sobolescit ,  et  in  ossa  aut  praeci- 
piti  impetu,  aut  lente  incumbit. 

Experientia  non  raro  obvia  constat,  febres 
acutas  malignas,  exanthematicas,  variolas,  mor¬ 
billos  ,  metastasi  in  ossa  migrare  0  et  vim  eo¬ 
rum  vitalem  suffocare. 

Si  porro  morbo  scrophuloso,  aut  venereo, 
arthritico,  vel  scorbutico,  aut  alio  humores 
corporis  nostri  inquinati  sunt,  futurae  necro- 
seos  periculum  esse,  observatio  docet,*  prop- 
terea,  quod  vitiatis  ita  et  corruptis  humoribus, 
et  ipsum,  quo  partes  enutriantur,  pabulum 
vel  desit,  vel  corruptum  sit.  Notum  enim  ha¬ 
bemus,  hydrargirum ,  necroses  ossium,  prae¬ 
sertim  in  maxillis  inferioribus,  excitasse,  si 
ejusdem  magna  nimis  copia,  intra  nimis  angu¬ 
stum  temporis  spatium  illotis,  ut  ita  dicam, 
manibus,  ingesta  fuit,  vel  incauti  aegri  a  fri¬ 
gore,  vel  aliis  noxis,  quae  a  contraria  vivendi 
ratione  timentur,  non  ea,  qua  fas  est,  cura  ab¬ 
stinuerint. 

Neque  cui  ignotum  erit,  chronicas  praeci¬ 
pue  cutis  eruptiones ,  scabiem,  impetiginem, 
tineam,  aliosque ,  si  repellentibus  remediis  in 
eos  imprudens  ruat,  eosque  introrsum  repellat, 
vim  vitae  ossibus  non  raro  sufflaminare. 

Denique  etiam  evacuationes  naturales  aut 

morbosae  v.  g.  fluxus  menstrui,  haemorrhoi- 
dum,  si  derepente  substiterint,  ossium  inflam¬ 
mationes  et  inde  necroses  excitare  possunt 

Prognostica. 

Necrosis  in  genere  inter  graves  quidem 
morbos  et  diuturnos  referenda  est,  tamen  in¬ 
dole  maligna  non  est,  quia  in  illa  superanda, 
inter  omnes  ossa  infestantes  morbos,  natura, 
eaque  deficiente,  ars  medica,  ut  plurimum 
valet;  attamen  uti  spe,  ita  nec  metu  semper 
vacua  est  Quapropter  medicus  rationalis  ae¬ 
grum  boc  morbo  affectum,  de  recuperanda  sa¬ 
lute  sua  sat  tutum  praedicare  potest:  si  mor¬ 
bus  in  externis  ossium  partibus  sedet,  sim¬ 
plex,  et  inter  angustos  limites  restrictus  est; 
si  ossa  eodem  affecta,  nobilioribus  oeconomiae 
nostrae  usibus  destinata  non  sunt,  neque  vis¬ 
cera  aut  organa,  quae  laedi  inde  possent,  in 
propinquo  sint;  si  morbus  ab  externa  quadam 
causa  provocatus ,  cum  symptomatibus  inflam¬ 
mationis  phlegmonosae  rapide  procedat,  aeger- 
que  de  caetero  integra  sanitate  fruatur,  —  Ast 
in  difficili  vero  et  ancipiti  res  versantur,  si 
praegrandis,  et  cum  aliis,  idem  vel  et  alia  ossa 
infestantibus,  morbis  complicatus  sit,  si  ossa 
vel  ob  usum  ,  vel  ratione  loci  ,  quem  occu¬ 
pant,  insignia,  eodem  morbo  laesa  sint;  si  in¬ 
ternis  ossium  partibus,  quin  et  pluribus  locis 
simul  morbus  insederit;  si  a  causa  quadam 
interna,  cujus  certum  et  expeditum  remedium 
non  sit,  ortum  duxerit,  si  aeger  senio  aliisque 
morbis  confectus  sit,  aut  si  morbus  in  vicina 
articulorum  cava  se  extendat. 

Therapeutica. 

Posteaquam  hucusque  in  morbi  cognitione, 
in  causarum  illum  producentium  indagatione, 
et  quae  circa  progrosim  statuendam  respicien¬ 
da  sunt,  versati  sumus,  restat  studiorum  no¬ 
strorum  cardo,  doctrina :  nempe,  de  recta, 
qua  ilii  medeatur,  ratione. 

In  tractando  hocce  morbo  primum  ergo  erit, 
ut  iis,  quae  natura  ipsa  in  superando  morbo 
agit,  et  secure  praestat,  obsecundemus,  neque 
eam  tum  intempestiva  aut  supervacua  arte  in¬ 
terturbemus,*  alterum  vero,  ut  quando  ea  ipsa 
errore  ducta,  impossibilia  molitur,  arte  subve¬ 
niamus  ,  quandoque  audaci  et  herculea. 

Ne  autem  in  contrarium  agatur,  perbene 
intelligat  medicus,  quid  natura  in  boc  morbo 
faciat,  quid  perficere  possit,  quid  non,  vel  non 
satis  secure,  in  quae  devia  eadem  quandoque 
deflectat,  vitamque  sic  aegri  praecipitare  possit. 

Quapropter,  si  emortua  ossis  quaedam  pars 
est,  protinus  vis  omnis  naturae  impenditur,  ut 
mortua  illa  pars  absolvatur.  Haec  naturae  ope¬ 
ratio  exfoliatio  a  chirurgis  appellatur,  proptera, 
quod  tenues  laminas,  quae  folii  forrnan  aliquo 
saltem  modo  repraesentent,  abscedere  viderint. 

Quum  corrupta  talis  ossis  pars,  neque  se 
ipsam  sustinere  ultro  possit,  et  vitae  viribus 
extinctis,  nutritio  omnis  in  ea  cesset,  ejus  ex¬ 
foliatio  seu  separatio  fieri  debet;  haec  ab  illa, 
qua  carnes  gangraena  aut  sphacelo  corruptae, 
a  vicinis  vivis  partibus  separantur,  nullo  modo 
diversa  est. 

Haec  exfoliatio  seu  separatio  a  chirurgis  in 
sensibilem  et  insensibilem  distinqui  solet; 
hanc  dixerunt,  si  ni!,  quod  ab  osse  obsolutuni 

sit,  appareat;  illam,  si  ossis  conspicuum  ali¬ 
quod  ramentum  separetur.  Ouo  jure  haec  di¬ 
stinctio  a  chirurgis  facta  sit,  nescio,  nam  in 
necrosi  exfoliatio  solummodo  sensibilis  observa* 
tur,  illud  autem,  quod  exfoliatio  insensibilis  dici 
aliquo  modo  posset,  est  suppuratio  ossis,  et 
in  carie  sive  ulcere  ossis  tantum  contingit; 
hinc  distinctionem  hanc  chirurgorum  superva¬ 
cuam  esse  censeo. 

Exfoliatio  haec  sensibilis  vario  tempore  in 
ossibus  finitur,  angustiore,  in  aetate  tenera,  vi¬ 
ribus  vitae  integris  et  in  vigore  constitutis,  tum 
quia  compages  ossium,  rariorque  hucusque, 
minus  firmo  nexu  cohaeret,  tum  quia  vasis  di¬ 
tior  et  actuosior  in  illa  vita  est ,  cujus  actione 
dissolvi  ab  emortuo  vivum  debet;  eo  longius 
vero  tempus  huic  operi  insumitur,  quo  major 
aetas  aegri,  quo  lanquidior  sanitas,  quo  vis 
vitae  in  universum  tardior  fuerit.  Exigua  et  te¬ 
nuis  squamma  citius  ,  magna  et  crassa  multo 
lentius  absolvitur;  tardissime,  si  crassum  os  ex 
omni  transversim  ambitu  obscessurum  est;  ci¬ 
tius  in  minus  compactis  ossium  partibus,  tar* 
dius  in  duris  compactisque. 

Ipsa  vero  exfoliatio  seu  separatio  in  illa  os¬ 
sis  parte  fit,  quae  inter  utramque,  vivam  nem¬ 
pe  et  mortuam,  affinis  interponitur ;  illae  enim 
ossis  emortui  particulae,  quae  procul  a  viven¬ 
tibus  distant,  actionem  partium,  in  quibus  ener¬ 
gia  vitae  perstitit,  experiri  non  possunt.  Sepa¬ 
rationis  limites  videmus  modo  lineas  rectas  se¬ 
qui,  modo  abliquas,  modo  transversas,  aliasve 
ex  his  compositas,  adeo,  ut  directio  fere  non 
sit,  secundum  quam  illam  factam  fuisse  non 
constet. 

De  mediis,  quibus  natura ,  corruptum  os 
illud  absolvat,  diversae  medicorum  sententiae 
sunt,  quas  hic  locorum  adducere,  non  inutile 
esse  judico. 

Hippocrates,  corruptis  ossibus  carnem  sub¬ 
nasci  eaque  sursum  cecidere  corruptas  partes 
docet  )♦  Hanc  sententiam  amplexi  sunt  Lud- 
wig  **),  Ai  tken  ***),  Bonnf)  et  alii. 

Van  Swieten,  separationem  illam  actioni 
arteriarum,  quae  continua  quasi  arietatione 
partem  mortuam  expellant,  tribuit  ff). 

Fabre  extensioni  ac  expansioni  vasorum  fff). 

Sunt  etiam,  qui  suppuratione  expelli  exi¬ 
stimant,  vel  suppuratione  et  succrescente  car¬ 
ne  simul  ifff). 

Opinionibus  bis  tantorum  virorum  liceat 
hic  aliqua  solummodo  opponere. 

Errant  et  vehementer  errant,  qui  carne  ru¬ 
bicunda,  quam  Celsus  carunculam  nominat,  quae 
corruptam  inter  vegetamque  ossis  partem  ex¬ 
crescit,  emortuas  assium  partes  ejici  posse 
existimant,*  nain  caruncula  haec,  quamdiu  im¬ 
mutata  ossis  compages  perstat,  increscere  nullo 
modo  potest,  quum  illi  locus,  quo  excrescat, 
non  sit,  neque  illa  unquam  observatur,  ante¬ 
quam  ossis  in  illa  parte  cohaesi  o  j  amnio  do  adeo 


*)  Hipp.  de  cap.  vuln.  cap.  XXIV. 

**)  Adversaria  med.  pract.  Vol.  IIT,  pag.  63. 

***)  Systematic  elementis  of  the  theorie  and  practice  in  Syr- 
gery.  pag.  287. 

*}')  Thesaur,  oss.  morb.  pag,  159. 
bh)  Commeat,  in  Aphor.  Boerhavii, 

1 1  v^n^l?i°ireS  ^  aca<C  de  chirurgie,  Tom,  IV.  pag,  91. 
ff+f)  ^elh  B.  Treatise  on  the  theory  and  management  ofUl- 
cers.  Edinb.  17  79. 

imminuta  sit,  ut  illi  locus  esse  possit;  hinc 
alia  inesse  quaedam  vis  debet,  qua  nexus  ossis 
pone  partem  deciduam  solvatur,  sulcusque 
agatur,  ex  quo  caruncula  succrescat;  quare 
quum  vis  illa,  qua  ossis  pars  solvitur,  prius 
exerceatur,  quam  caruncula  progerminare  pos¬ 
sit,  liquet  carunculam  non  esse,  qua  emortuum 
ossis  ramentum  obsolvitur. 

Iisdem  fere  rationibus  evincitur,  neque  a 
micantibus  et  quasi  arietantibus  contra  corrup¬ 
tam  ossis  partem  exilibus  arteriis,  aut  vasis  se 
expandentibus  ,  quarum  rarus  adeo  in  densis 
ossibus  numerus  est,  quorum  motus  inermis, 
separationem  illam  deduci  posse. 

Si  attento  animo  ea  perscrutemur,  quae  in 
perficienda  illa  operatione  natura  molitur,  et 
praestat,  videmus,  intumescere  periosteum  et 
ipsum  os,  quod  temporis  progressu  mollius 
iit,  videmus  laevas  ossium  superficies  circa  fi¬ 
nitimas  emortuarum  partium  oras  scabras  at¬ 
que  inaequales  fieri,  porro  crenam  agere, 
quae  sub  illo,  quo  absolvi  debet,  ossis  ra¬ 
mento  undique  continuatur,  quo  ossium  con¬ 
textus  processu  temporis  rarescit,  fibrisque  in 
dies  rarioribus  extenuetur,  sicque  corrupta 
pars  parum  vivae  cohaereat,  tandemque  pror¬ 
sus  absolvatur. 

Ouum  autem  crena  illa  nullo  alio  modo  agi 
potest,  nisi  subducantur  particulae  os  in  hac 
parte  constituentes ;  hinc  veram  illius  separa¬ 
tionis  rationem  in  subductione  particularum 
sitam  esse  reor,  quae  inter  vivam  et  mortuam 
ossis  partem  affines  sibi  adjacent,  cohaerentque. 

Est  ergo  separatio  ossis  corrupti  ( veiuff 

partium  molium,  quae  gangraena  aut  sphacelo 
perierunt)  effectus  actionis  cujusdam,  quae  do¬ 
nec  vita  viget,  otiosa  est  nunquam,  nempe  nu¬ 
triti  onis s  quae  in  eo  solum  deficiat,  quod  ap¬ 
positio  novarum  particularum  non  fiat,  cum 
mortua  pars  illis  suscipiendis  inepta  sit. 

Mirum  itaque  non  est,  quod  separatio  haec 
longum  adeo,  ut  perficiatur,  tempus  exigat; 
quod  ubique  tales  separationes  fiant,  jam  in 
superficiebus ,  jam  in  parietibus,  jam  in  cavis 
ossium,  alias  in  eorum  extremis,  alias  in  me¬ 
diis  ,  alias  in  duris  ,  modo  in  raris  ;  quum  ne 
punctum  quidem  in  corpore  nostro  existat,  nu- 
tritionis  expers,  adeoque  absorbtionis  vasorum 
absorbentium. 

Separatis  emortuis  illis  ramentis,  tumor, 
qui  in  periosteo  ipsoque  osse  exortus  antea 
fuerat,  subsidet ,  et  os  pristinam  duritiem  et 
densitatem  recuperat.  Ipsa,  vero  quae  separa¬ 
ta  sunt  ramenta ,  in  fistularum  cavis  jam  con¬ 
tenta  sunt,  et  uti  alia  peregrina,  partes  moles 
irritant  ,  impediuntque  ,  quominus  internae 
cavarum  fistularum  superficies  sibi  invicem  ap¬ 
ponant  se,  et  reuniantur;  pus  inde  continuo 
rivo  manare  pergit  Natura  modo  nititur  abso¬ 
lutum  illud  ramentum  nisu  partium  ambien¬ 
tium  versus  orificia  fistularum  expellere,  in 
quo  expellendo  sola  sibi  nonnunquam  sufficit, 
si  orificia  illa  figura  ac  magnitudine  ramento 
transmittendo  apta  sunt ,  ut  proprio  pondere 
versus  illa  delabatur,  neque  nimis  profundo 
in  ossis  quodam  cavo  delitescat. 

Naturam  ducem  hucusque  sequuti,  vidimus, 
miram  illi  inesse  quidem  in  superando  hocce 

morbo  efficaciam  ,  attamen  iilam  interdum  vel 
deficere,  vei  nisus  perniciosos  exserere  etiam 
observare  licet ^  quapropter  indigandum  modo 
erit,  quando  et  quas  ars  nostra  suppetias  con¬ 
ferre  possit  debeatque. 

Si  scripta  diversorum  artis  nostrae  perito¬ 
rum  virorum  mente  attenta  pervolvamus,  mul¬ 
ta  de  iis  eaque  diversa  prodita  fuisse  reperie- 
mus ,  quae  breviter  adducendi  hic  mihi  occa¬ 
sio  data  esse  videtur. 

Hippocrati  necrosis  ossium  non  ignotus 
quidem  morbus  fuisse  videtur,  ast  vaga  et  con¬ 
traria  medendi  ratione  usus  est,  „secare,  ait  *), 
oportet,  qua  parte  intumuit,  et  perpurgato 
osse  ipsum  radere,  donec  ad  secundam  lami¬ 
nam  perveniat,  deinde  veluti  fracturam  cura* 
re.”  —  Paulo  post,  dum  de  osse  elevato  et 
fulvo  laquitur**),  „sinere  optimum  esse.”  — 
Et  alio  loco***),  ^curationem  lenem  omnibus 
talibus  sufficere,  ipsa  enim  se  ipsa  judicare.” 

Aurei.  Corn.  Celsus  f)  sequentia  docet: 
„oportet  autem  ante  omnia  os  nudare ,  ulcere 
exciso,  et  si  latius  ejus  ostium,  quam  ulcus 
fuit,  carnem  subsecare,  donec  undique  os  in¬ 
tegrum  patefiat;  tum  id  quod  pinque  est,  se¬ 
mel  iterumque  satis  est  admoto  ferramento  ad¬ 
urere  ,  ut  ex  eo  squamma  decedat,  aut  radere, 
donec  jam  aliquid  cruoris  ostendatur,  quae  in¬ 
tegri  ossis  nota  est.  Nam  necesse  est,  aridum 
sid  id,  quod  vitiatum  est.”  —  Paulo  post: 

*)  De  morbis.  L.  II.  XXIII. 

**)  ibidem  XXIV  de  articulis  LXXXI. 

***)  de  artic.  LXXXI. 
f)  Libi,  VIII.  cap.  2 . 

„Igitur  si  caries  alte  descendit,  per  tere¬ 
bram  urgenda  crebris  foraminibus  est,  quae 
altitudine  vitium  aequent,'  tum  in  ea  foramina 
demittenda  candentia  ferramenta  sunt,  donec 
siccum  os  ex  toto  fiat.”  —  Et  iterum: 

„Si  caries  ad  alteram  quoque  partern  tran¬ 
sit,  aportet  excidi.  Si  vitium  in  angusto  est 
quod  comprehendere  modiolus  possit,  ille  po¬ 
tius  optatur,  et  Si  latius  vitium  est,  quam  ut 
illo  (modiolo)  comprehendatur,  terebra  res 
agenda  est.” 

Avicenna  *)  usum  remediorum  topico^ 
rum  ex  aristolochia ,  iride,  myrrha,  aloe  etc. , 
suadet.  Scalpro  tamen  et  serris,  et  ferro  can¬ 
denti  plus  fidere  videtur. 

Albucasis  **).  ,,Si  detegitur  tibi  os,  et  est 
in  eo  quiddam  corruptionis  et  nigridinis,  tunc 
rade  ipsum,”  praecipit,  oleosa  ossibus  impo¬ 
sita  ut  maxime  inimica  rejicit. 

Gug.  Chauliacus  et  Lanfrancus  ***) 
arabes  sequuti ,  loca  usta  oleo  rosaceo  cum 
albumine  ovi  fovent.  Post  tres  ab  ustione  dies 
mundificantia  ad  ossis  exfoliationem  usque  ad¬ 
hibent. 

Angelus  Bologninns  *£)  haec  docet: 
si  corruptio  profunda  fuerit,  abscindetur  ip¬ 
sum  os  corruptum,  fricando,  scalpendo,  et 
subsequenter  cum  cauterio  actuali  cauterisan- 
do,  —  uretur  ipsum  os  malleo  vel  scalpello  — 
concavando  vel  removendo  cum  sui  medulla. 


.  *)  Tract.  IV.  libr.  IV. 

Chirurg.  orno.  prim.  Libr.  III.  Argent.  1532.  cap.  XXXVI,, 

***)  De  chirurg.  scriptores  optimi.  Xiguri  155$,  pag,  216. 
Tract,  IV.  Doct.  I,  cap.  I, 

His  adhuc  subjungit:  A  nonnullis  vero  fit,  hu- 
miditatis  corruptae  in  ossis  substantia  conten¬ 
tae  consumptio  et  resolutio  medicinis  his,  quae 
cauterio  proportionantur  5  videlicet  oleo  fer¬ 
vente  ,  radice  asphodelorum  ignita  valde  cum 
vino,  sulphuri  ignito,  aqua  per  quam  fit  sepa¬ 
ratio  auri  ab  argento* 

Joannes  de  Vigo  *),  praeter  aquam  re¬ 
gis  oleum  vitrioli  vel  vitriolum  ustum  spiritui 
vini  mixtum  adhibet,  cauterio  ipso  etiam  in¬ 
dulgens* 

Ves  alius  **)  laudat  oleum  Vitrioli  ac  Eu- 
pho  rbium,  attamen  praeparatum  quoddam  ex 
antimonio  ,  quod  secretum  sibi  retinet,  prae¬ 
stantius  esse  credit. 

Ambrosius  Paraeus  ***)  oleosa  et  flui¬ 
da  qualiacunque,  quae  suppurationem  augeant, 
etiam  contemnit,  plus  fisus  siccis  obsorbenti¬ 
bus  et  exsiccantibus  ,*  de  caetero  uti  antecesso¬ 
res  radit,  urit,  terebrat* 

Alii  aevi  hujus  medici  corruptis  ossibus  sal 
tartari,  vel  spiritum  salis  ammoniaci,  vel  oleum 
vitrioli  apposuerunt* 

Joannes  a  Cruce  f)  farraginem  medi¬ 
camentorum  citat,  quae  in  suum  aevum  trans¬ 
missa  atque  usu  recepta  fuerunt. 

Heisterff)  pro  diversa  morbi  ratione, 
balsamica,  spirituosa  ,  oleum  cariophillorum, 
cinnamomi,  ligni  Ouajaci,  spiritum  Vitrioli , 


*)  Pract  med*  Pars  II.  Libr.  III. 

**)  Chirurg.  magnae.  Libr.  IV.  cap.  14. 

***)  Les  Oeuvres  cTAmhroise  Pare.  Paris  1607.  pag.  715, 

i*)  Chirurg.  univers.  Venet.  1596.  pag  200. 

ff)  Institutiones  chirurg.  Amst,  1750.  Tom,  I.  pag.  371. 

sulphuris,  aquam  mercurialem  applicat;  tan¬ 
dem  et  terebram,  scalprum,  et  candentia  ferra 
arripit.  —  Huic  medendi  methodo  inhaeserunt 
Platner,  Le  Dran,  Heuermann ,  Henckei  et 
contemporanei  alii. 

Alexander  Monro  *)  tritam  antiquis 
olim  viam  deseruit ,  docuitque  exfoliationem 
solius  fere  naturae  opus  esse,  — —  pus  si  magna 
illius  satis  copia  detur,  optimum  remedium  es¬ 
se  ,  qua  carnis  novae  generatio  augeatur,  illo 
deficiente,  utendum  esse  unquentis  blandis, 
basilici,  aliisque;  ulcerum  orificia  utcunque, 
si  effluere  pus  possit,  satis  magna  esse,  neque 
dilatanda.  Porro  dicit:  si  ossis  pars  nuda 
atque  corrupta  esse  videatur,  exfoliationem 
sero  nimis  faturam  esse,  subveniendum  esse 
radula,  vel  perforatorio,  aut  cauterio,  vel 
scalpris  malleo  adactis* 

Bell  **)  ad  corrupti  ossis  separationem 
conducere  dicit,  si  in  vicinis  sanis  partibus 
inflammatio  excitetur ,  quo  scopo  perforatio¬ 
nibus  utitur,  eousque  adactis,  ut  aeger  dolo¬ 
rem  inde  percipiat,  perforationes  illas  singu¬ 
lis  tribus  diebus  repetit  ?  postea  decocto  chi- 
nae  fomentat* 

Aitken***)  retardari  aut  impediri  penitus 
exfoliationem  existimat,  si  talia  applicentur, 
quae  formationi  novae  carnis  contraria  sint, 
indeque  perniciosum  et  absurdum  esse  perfo- 


*)  Sammtliche  Werke.  Leipzig  1782.  pag.  63. 

**)  *  reasise  on  the  theorie  aud  management  of  olcera. 
Edinb.  1779. 

Systematic  elemeuts  of  the  theory  aud  practice  ofSur- 
gery,  Edmb.  1779. 


29 

rare,  urere,  vel  spirituosa,  aut  caustica  ap¬ 
plicare.  —  Vires  naturae  medicatricis  vix  artis 
subsidio  indigere. 

Callis  en  *)  separationem  partis  osseae 
corruptae  viribus  quidem  naturae  praestandam 
esse  convenit,  eandem  vero  accelerari  tere¬ 
bratione  crebra;  partis  osseae  affectae  plena¬ 
ria  enecatione,  applicando  spiritum  vini  rec- 
tificatissimum ,  essentias  vel  pulveres  balsa- 
micos,  acres,  oleum  aethereum,  in  profun¬ 
diori  morbo  aquam  mercurialem,  cauteria  ac¬ 
tualia,  et  post  ea  remedia  tepida,  unquino- 
sa ,  digestiva,  blanda,  commendat,  etiam  se¬ 
parationem  artificialem  trepano,  scalpris,  ex¬ 
cisoriis  cum  malleo,  quae  tamen  ob  commo¬ 
tionem,  quam  excitant,  minus  tuta  habet. 

Vidimus  hac  ratione  vim  naturae,  quam 
in  corrupti  ossis  separatione  exercere  cunsue- 
vit,  et  egregiam  illius  in  hoc  opere  effica¬ 
ciam;  percepimus  etiam,  attoniti  forte,  quan¬ 
tum  in  eadem  re,  et  ars  nostra  laboraverit, 
quamque  diversa  remediorum  genera  a  variis 
commendata  fuerint!  Ita  ut  in  ambiguo  nunc 
res  esse  videatur,  dubiumque,  utrum  satius 
tutiusque  sit,  naturam  sequi,  an  praecepta 
artis  ?  — 

Error  in  medicina  communis  et  quam  ma¬ 
xime  obvius  ille  est,  qui  non  tantum  rudem 
plebem,  sed  et  sapientiores  ,  imo  ipsos  eheu! 
saepissime  medicos  tenet,  ut  remediis  illis, 
quibus  durante  morbo  quopiam  usi  sunt,  re¬ 
cuperatam  post  salutem  tribuant,  iisque  in- 


*)  Principia  systematis  chirurgiae.  Pars  I. 

liatis  ut  ajunt,  buccis  triumphum  canent,  ini- 
memores  illius:  „non  omne  post  hoc,  semper 
propter  hoc  lit”,  quem  tamen  propriis  natura 
sola  viribus  assequuti  sunt  Imo  rarum  non 
est,  laudibus  extolli,  quae  salutaribus  naturae 
nisibus  adversantur,  ut  vinci  iis  morbus  de¬ 
beat  simulque  inimica  ars.  Tali  ratione  evenit, 
ut,  qui  absorbentes  terras,  qui  aromata,  qui 
spiritus,  qui  balsama,  qui  acida,  qui  alcale, 
qui  caustica,  applicaverant,  qui  minuta  mul¬ 
ta  foramina  terebra  egerunt,  qui  raserunt  cor¬ 
ruptum  os,  qui  trepano  urserunt,  qui  tenacu- 
lis  decerpserunt,  qui  scalpris  malleo  adactis 
exuviarum  quid  sustulerunt,  qui  ferro  demum 
candente  usi  sunt,  qui  linteis  carpti  siccis, 
qui  nihil ;  —  felices  una  omnes  remediorum 
suorum  processus  decantent.  Natura  enim  fa¬ 
vet  omnibus  et  opus  suum  clam,  et  sine  stre¬ 
pitu  absolvit ,  qualiacunque  remedia  fuerint, 
quibus  ars  subveniat,  sive  inertibus  et  blan¬ 
dis,  sive  acribus  et  rodentibus,  sive  tumul¬ 
tuosis  et  temerariis. 

Ars  chirurgica  rationalis  sequentes  in  ne¬ 
crosi  indicationes  explendas  statuit: 

1)  Inflammationem  in  necroseos  ambitu  in  tali 
semper  gradu  sustinere,  ut  bonum  produ¬ 
catur  pus  ; 

2)  Liberum  puri  effluxum  conciliare; 

3)  Separationem  emortuae  ossis  partis  adjuvare ; 
et  demum 

4)  Emortuam  ac  separatam  ossis  partem  remo¬ 
vere. 

Primae  indicationi  satisfacturi,  respicimus 

gradum  inflammationis,  qui  si  vehemens  est, 
et  transitum  in  statum  hypersthenicum  mina¬ 
tur  ,  methodum  leniter  antiphlogisticam  cum 
hirudinum  applicatione  indicat ;  his  praemis¬ 
sis,  parti  affectae  cataplasmata  emollientia,  in¬ 
volucra  tepida,  fomenta  et  balnea  applicamus. 

Secundani  indicationem  implemus  ostiorum 
dilatatione  vel  agarico  chirurgorum  praeparato, 
aut  cultro,  et  situ  partis  affectae  declivi,*  si  au¬ 
tem  morbus  in  intima  ossium  facie  haeserit, 
serram  sic  dictam  in  disco  (0d;eibenfct3c)  auttre- 
panum  adhibemus. 

Tertiae  indicationi  corespondet  instituta 
saepe  hinc  inde  partis  emortuae  lenis  motio, 
et  puris  productio  bona. 

Ultima  demum  indicatio  in  eo  versatur,  ut 
pars  ossis  emortua  et  avulsa,  et  partibus  sub 
molibus  adhuc  haerens,  aut  forcipe  arripiatur, 
aut  cochleae  tortione  extrahatur;  si  autem, 
quod  nonnunquam  accidit,  pars  illa  emortua 
magna  esset,  diffringe  illam,  aut  ostia  dilata 
carnium. 

Quapropter  omnis  amotio  cujusvis  partis 
ossis  emortuae  conditiones  has  involvit: 

a)  ut  pars  illa  amovenda  sit  mobilis  ; 

b)  parva,  aut 

c)  ostia  carnium  tam  magna,  ut  illa  facile  ex¬ 
trahi  possit* 

Amota  parte  ossis  emortua,  suppuratio 
juxta  leges  therapeuticas  tractanda  est* 

Emortua  ac  avulsa  major  plaga  in  super¬ 
ficie  ossis  longi,  membri  debilitatem  relinquit, 
quod  tamdiu  situm  quietum  observet,  donec 

justam  soliditatem  acquisiverit ;  si  autem  in 
intimis  ossis  pars  quaedam  emortua  inclusa 
haeserit,  liber  puri  effluxus  conciliandus  est, 
et  si  ossis  ostium  ita  parvum  esset,  ut  nec  situ 
partis  affectae,  nec  forcipe  aut  cochlea  seque¬ 
stratum  extrahi  possit,  tunc  dilatandum  est 
ostium  ossis  ,  unde  pus  effluxerat,  terebrando 
aut  serrando ,  ad  sequestratum  amovendum. 
Saepe  saepius  contraincisuram  instituimus,  aut 
ostium  jam  datum  secundum  formam  seque¬ 
strati  vario  modo  construimus. 

In  amovenda  necrosi  illam  viam  sequi  opor¬ 
tet,  qua  vasa  et  nervi,  imo  et  partes  moles  mi¬ 
nime  laedi  possunt,  ubi  sequestrans  plagam 
tenuem  et  sat  amplam,  et  hinc  inde  hiantem 
ostendit.  Sed  prius  quam  hanc  operationem 
instituat,  bene  perpendat  chirurgus,  et  sagaci¬ 
ter  indaget,  quam  figuram  pars  emortua  inclu¬ 
sa  habeat,  ne  inania  tentet,  et  arte  sua  morbo 
perstanti  morbum  adhuc  novum  et  saepe  sae¬ 
pius  periculosum  adjiciat. 

Si  necrosis  laminam  internam  ossis  cujus- 
dam  lati  infestet,  trepano  utimur,  ad  liberum 
puri  effluxum  conciliandum. 

Amputationem,  quae  antiquiori  tempore, 
ubi  idea  de  hoc  morbo  adhuc  obscura,  et  na¬ 
turae  conamina  in  hoc  morbo  sat  ignota  fuere, 
saepe  saepius  et  quidem  mature  instituta  erat, 
necrosis  superficialis  raro  indicat,*  Si  vero  ne¬ 
crosis  in  intimis  ossis  haeserit,  et  magna  sup¬ 
puratio,  cum  febri  colliquativa  in  diem  augen¬ 
da,  adest,  si  porro  necrosis  totum  ossis  cu¬ 
jus  dam  ambitam  occupet,  aut  condylos  ossi- 

um  infestet,  cum  ulceratione  profusa,  salus 
aegri  a  sola  amputatione  nonnunquam  depen¬ 
det.  Sed  caveat  chirurgus,  ne  praemature  il¬ 
lam  instituat,  nam  quid  natura  ipsa  in  despe¬ 
ratis  etiam  casibus  suis  sola  viribus  perficere 
queat,  experientia  quotidiana  docet. 

Theses  defendendae* 


I. 

Ut  ulcus  a  sphacelo ,  sic  cariem  distinque  a 
necrosi* 


n. 

Affluxum  humorum  non  auget  3  sed  tollit  ad 
partem  adfectam  simplex  obstructio* 


IJL 

tn  necrosi  exfoliatio  insensibilis  nulla» 

IV. 


Vis  permeabilis  omnibus  corporibus  inest  or¬ 
ganicis. 


V.i 

Non  datur  Diathesis  purulenta. 


***** 

VI. 

Ad  circulationem  sanquinis  pulmones  magis , 
quam  cor  conferunt. 


VIL 

Animi  affectus  non  solum  producunt  9  sed  et 
tollunt  morbos* 

VIII. 

f .  ■■  ■  '*► 

Nicht  durch  Gewohnheit  gemilderte,  sondern 
gesteigerte  Leiden,  fuhren  nicht  selten 
zum  Selbstmorde. 

IX. 

Dilatatio  pupillae  in  discissione  est  conditio 
sine  qua  non. 

X. 

Strictura  urethrae  ad  impotentiam  virilem 
i  ducit. 

XI* 

Aftio  stimulantium  semper  positiva. 


XII. 

€oitus  nimius  plus  systematis  nervosi  intentio¬ 
ne,  quam  humoris  jactura  nocet. 

5  * 

XIII. 

In  fastigio  cachexiarum  arduum  est  unam  ab 
alia  discernere. 

XIV* 

Pollutio  semper  morbosa. 

XV. 

Ouid  aliud  habitus  externus  ,  quam  imago 
conditionis  virium  internarum. 


